নতুন নিয়ম অনুসারে পরিশোধিত মূলধনের ১০ শতাংশ অথবা অভিহিত মূল্যে ১৫ কোটি টাকার মধ্যে যেটি সর্বোচ্চ, অথবা পরিশোধিত মূলধন কমপক্ষে ১৫ কোটি টাকা রয়েছে, সে কোম্পানি আইপিওতে আসতে পারবে। শর্ত রয়েছে প্রসপেক্টাসে উল্লেখ করা নিরীক্ষিত আর্থিক প্রতিবেদন প্রকাশের পর পরিশোধিত মূলধন বাড়াতে পারবে না। এছাড়াও যেসব শর্ত রয়েছে তা হল- বিএসইসির অডিটর প্যানেল দ্বারা আর্থিক প্রতিবেদন নিরীক্ষা করতে হবে, নিয়মিত সাধারণ সভা (এজিএম) করতে হবে, কর্পোরেট গভর্ন্যান্স গাইড লাইন মেনে চলা, পুঞ্জীভূত লোকসান বন্ধ, সম্পদ পুনর্মূল্যায়নের ক্ষেত্রে কমিশনের গাইড লাইন মানতে হবে। ফিক্সড প্রাইজ মেথডে আবেদনে আরও যেসব শর্ত পূরণ করতে হবে তার মধ্যে রয়েছে ইতিবাচক প্রবৃদ্ধি, কমপক্ষে ৩৫ শতাংশ শেয়ার আন্ডার রাইটারদের (অবলেখন) নেয়ার নিশ্চয়তা। বুক বিল্ডিং পদ্ধতির জন্য আরও শর্তের মধ্যে রয়েছে পরিশোধিত মূলধনের চেয়ে কমপক্ষে ১৫০ শতাংশ সম্পদমূল্য, টানা ৩ বছর বাণিজ্যিক উৎপাদন। এর মধ্যে দুই বছরে মুনাফায় থাকতে হবে। কমপক্ষে পূর্ববর্তী ২ বছরে নিট কারেন্ট অ্যাসেট এবং নিট অপারেটিং ক্যাশ ফ্লো পজেটিভ হতে হবে। ইস্যু ম্যানেজার এবং রেজিস্টার দ্য ইস্যু আলাদা হতে হবে।